OBRAZLOŽENJE PRIJEDLOGA ODLUKE O IZMJENAMA ODLUKE O NAČINU PRUŽANJA JAVNE USLUGE SAKUPLJANJA KOMUNALNOG OTPADA NA PODRUČJU OPĆINE KRIŽ

Pravni temelj za donošenje ove Odluke su odredbe članka 66. Zakona o gospodarenju otpadom (Narodne novine, broj 84/21 i 142/23).

Odredbama članka 66. Zakona o gospodarenju otpadom („Narodne novine“ br. 84/21 i 142/23) propisano je da predstavničko tijelo jedinice lokalne samouprave donosi odluku o načinu pružanja javne usluge koja sadrži:

- kriterije obračuna količine miješanog komunalnog otpada,

- standardne veličine i druga bitna svojstva spremnika za sakupljanje otpada,

- najmanju učestalost odvoza otpada prema područjima,

- obračunska razdoblja kroz kalendarsku godinu,

- područje pružanja javne usluge,

- iznos cijene obvezne minimalne javne usluge s obrazloženjem načina na koji je određena,

- odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada,

- odredbe o načinu pojedinačnog korištenje javne usluge,

- odredbe o načinu korištenja zajedničkog spremnika,

- odredbe o prihvatljivom dokazu izvršenja javne usluge za pojedinog korisnika usluge,

- način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe - obrtnici i koriste zajednički spremnik, a nije postignut sporazum o njihovim udjelima,

- odredbe o ugovornoj kazni i

- opće uvjete ugovora s korisnicima, a može sadržavati i:

- kriterij za određivanje korisnika usluge u čije ime jedinica lokalne samouprave preuzima obvezu sufinanciranja cijene javne usluge,

- kriterije za umanjenje cijene javne usluge,

- odredbe o korištenju javne površine za prikupljanje otpada i mjestima primopredaje otpada ako su različita od obračunskog mjesta,

- odredbe o korištenju površina kojima upravlja jedinica lokalne samouprave za potrebe kompostiranja biootpada koje može obavljati korisnik usluge,

- odredbe o količini glomaznog otpada koji se preuzima u okviru javne usluge,

- odredbe o provedbi Ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i slično i

- lokacije na kojoj se može osigurati obavljanje obrade glomaznog otpada mobilnim uređajem u okviru javne usluge.

Utemeljeno na odredbama članka 66. Zakona o gospodarenju otpadom, članaka 25. i 100. Statuta Općine Križ i članka 64. Poslovnika Općinskog vijeća Općine Križ, Općinsko vijeće Općine Križ donijelo je dana 27. siječnja 2022. godine Odluku o načinu pružanja javne usluge sakupljanja komunalnog otpada na području Općine Križ te dana 12. prosinca 2023. godine Odluku o izmjenama Odluke o načinu pružanja javne usluge sakupljanja komunalnog otpada na području Općine Križ.

Predložene izmjene Odluke o načinu pružanja javne usluge sakupljanja komunalnog otpada na području Općine Križ odnose se isključivo na promjenu iznosa cijene (povećanje cijene) obvezne minimalne javne usluge, popusta i iznosa ugovornih kazni dok ostatak teksta Odluke ostaje nepromijenjen.

**Cijena obvezne minimalne javne usluge** (fiksni iznos) uključuje obavljanje sljedećih usluga za korisnike usluge:

- sakupljanje i odvoz miješanog komunalnog otpada s obračunskog mjesta korisnika usluge,

- sakupljanje i odvoz reciklabilnog komunalnog otpada (otpadnog papira, plastike i biootpada) s obračunskog mjesta korisnika usluge,

- sakupljanje i odvoz glomaznog otpada s obračunskog mjesta korisnika usluge u kategoriji kućanstva, a, sukladno odredbama Zakona i Odluke o načinu pružanja javne usluge sakupljanja komunalnog otpada, najviše jedanput godišnje,

- preuzimanje otpada u reciklažnim dvorištima.

**Povećanjem cijene** obvezne minimalne javne usluge osigurat će se novčana sredstva za pokriće troškova pružanja javne usluge koji obuhvaćaju: materijalne troškove (osnovni i uredski materijal, električna energija, gorivo, mazivo, sitni inventar, auto gume i slično), troškove usluga (poštarine, telekomunikacije, tekuće održavanje, najam opreme, režijski troškovi, financijski rashodi, premije osiguranja, registracija i tehnički pregled vozila i slično), nematerijalne troškove (prijevoz radnika, nagrade, otpremnine, pomoći), troškove plaća radnika, troškove amortizacije, troškove nabave i održavanja opreme i strojeva za prikupljanje otpada te troškove vođenja propisanih evidencija i izvješćivanja (korištenje licenci, održavanje računalnog sustava, održavanje softwarea za evidenciju elektroničkog pražnjenja spremnika, softwarea za evidenciju otpada na reciklažnim dvorištima, poslovno-informacijskog sustava).

Izvršenom analizom svih financijskih pokazatelja za prethodnu poslovnu godinu kao i za prvih šest mjeseci ove godine postojeća cijena obvezne minimalne javne usluge je nedostatna za pokriće svih troškova održavanja sustava gospodarenja otpadom.

Nova predložena cijena obvezne minimalne javne usluge ovime se usklađuje sa stopom inflacije i rastom svih cijena koje uzrokuju porast određenih skupina troškova, a naročito:

a) uslugom zbrinjavanja otpada kod ovlaštenih zbrinjavatelja čiji troškovi su porasli za cca 60%;

b) trošak nabave komunalnih spremnika je porastao za 93%;

c) troškovi održavanja radnih strojeva i opreme na odlagalištu porastao za 37%;

d) Uredbom o visini minimalne plaće za 2025. godinu („Narodne novine“ br. 124/24) utvrđena je obveza isplate minimalne plaće radnicima u Republici Hrvatskoj u visini od 970,00 eura bruto čime su dodatno povećani troškovi poslovanja te smo se morali uskladiti s navedenim propisom te su nam ti troškovi porasli za 23%.

Povećanje cijene je nužno iz razloga povećanja svih gore navedenih troškova poslovanja koji su od zadnje izmjene cjenika koja je bila 1.4.2024. značajno porasli. Kroz korekciju cijene osigurat će se kvalitetno financiranje sustava gospodarenja otpadom koji omogućava sprječavanje i smanjenje štetnog djelovanja otpada na ljudsko zdravlje i okoliš osiguravajući smanjenje količine otpada koja se odlaže na odlagalište, a kako bi se postigli ciljevi gospodarenja otpadom propisani Zakonom, osiguralo ekonomski održivo poslovanje, sigurnost, redovitost i kvaliteta pružanja javne usluge.

**Prijedlog nove cijene** obvezne minimalne javne usluge (fiksnog iznosa) je 12,50 eura/mjesečno (bez PDV-a), a trenutna cijena je 10,50 eura/mjesečno (bez PDV-a), što predstavlja povećanje cijene od 19% za korisnike kategorije kućanstvo. U cilju da cijena obvezne minimalne javne usluge bude stimulativnija i pravednija za sve korisnike javne usluge sakupljanja komunalnog otpada, uvedeno je pravo na umanjenje cijene obvezne minimalne javne usluge sukladno odredbama članka 20. Odluke o načinu pružanja javne usluge sakupljanja komunalnog otpada. **Umanjenja** se odnose na korisnike koji kompostiraju biootpad ili su preuzeli spremnik za biootpad, korisnike koji primaju račune na mail adresu i za kategoriju samačkih, staračkih i povremenih korisnika.

Predložena izmjena cijene obvezne minimalne javne usluge (fiksnog iznosa) je u usporedbi sa cijenama drugih jedinica lokalne samouprave u okruženju, ali i drugih županija, približno ista što se može vidjeti iz njihovih cjenika.